Keywords

Summary



Keywords

1. Õigusaktide ühtlustamine – Autoriõigus ja sellega kaasnevad õigused – Direktiiv 2001/29 – Autoriõiguse ja sellega kaasnevate õiguste teatavate aspektide ühtlustamine infoühiskonnas – Üldsusele levitamine – Mõiste – Liikmesriigis autoriõigusega kaitsmata teoste koopiate reklaam, mida sellest liimesriigist suunatakse üldsusele teises liikmesriigis, kus need teosed on autoriõigusega kaitstud, ning asjaomaste koopiate mainitud teise liikmesriiki kättetoimetamise süsteemi loomine – Hõlmamine

(Euroopa Parlamendi ja nõukogu direktiiv 2001/29, artikli 4 lõige 1)

2. Kaupade vaba liikumine – Tööstus- ja kaubandusomand – Autoriõigus – Kaitse – Müüja liikmesriigis autoriõiguse kaitseta ja ostja liikmesriigis autoriõigusega kaitstud teoste koopiate loata müük – Kaitstud teoste levitamise liikmesriigis toimuv kriminaalmenetlus sellisele levitamisele kaasaaitamise süüdistuses – Lubatavus

(ELTL artiklid 34 ja 36)

Summary

1. Ettevõtja, kes suunab oma reklaami isikutele üldsuse seast, kes elavad teatavas liikmesriigis, ja loob või pakub neile kasutada spetsiifilist kättetoimetamise ja tasumise süsteemi või võimaldab kolmandal isikul seda teha, et isikutel üldsuse seast oleks võimalik saada selles liikmesriigis autoriõigusega kaitstud teoste koopiaid, tegeleb liikmesriigis, kus kättetoimetamine aset leiab, „üldsusele levitamisega” direktiivi 2001/29 autoriõiguse ja sellega kaasnevate õiguste teatavate aspektide ühtlustamise kohta infoühiskonnas artikli 4 lõike 1 tähenduses.

Levitamine üldsusele leiab nimelt aset terve rea toimingute kaudu, alates müügilepingu sõlmimisest kuni selle täitmiseni kauba kohaletoimetamisega isikule üldsuse seast. Piiriülese müügi puhul võivad selle sätte tähenduses üldsusele levitamisele vastavad toimingud leida aset mitmes liikmesriigis. Sel juhul võib taoline tehing rikkuda ainuõigust lubada või keelata levitamist üldsusele mitmes liikmesriigis.

Seega on ettevõtja vastutav kõigi toimingute eest, mida ta teostab ise või mida teostatakse tema arvel ja mis vastavad üldsusele levitamisele liikmesriigis, kus levitatav ese on autoriõigusega kaitstud. Talle saab omistada ka kõik kolmandate isikute teostatud vastavad toimingud, kui asjaomane ettevõtja on suunanud oma tegevuse sihtliikmesriigi üldsusele ja kolmandate isikute tegevus ei saa talle teadmata olla.

Kui muus liikmesriigis kättetoimetamist isikutele üldsuse seast ei teosta asjaomane ettevõtja ise ja seda ei tehta ka tema arvel, tuleb siseriiklikel kohtutel hinnata iga juhtumi korral eraldi, kas on tõendeid esiteks selle kohta, et asjaomane ettevõtja on tegelikult suunanud oma tegevuse isikutele üldsuse seast, kes elavad liikmesriigis, kus tehti toiming, mis vastab direktiivi 2001/29 artikli 4 lõikes 1 esitatud mõistele „üldsusele levitamine”, ning teiseks selle kohta, et kolmandate isikute tegevus ei saanud sellele ettevõtjale teadmata olla. Asjaolud nagu sihtliikmesriigikeelse veebisaidi olemasolu, müüja reklaammaterjali sisu ja levitamiskanalid ning müüja koostöö ettevõtjaga, kes toimetab kauba sihtliikmesriigis kätte, võivad kujutada endast konkreetseid tõendeid sellise suunatud tegevuse kohta.

(vt punktid 26–30, resolutsiooni punkt 1)

2. ELTL artikleid 34 ja 36 tuleb tõlgendada nii, et nendega ei ole vastuolus see, kui liikmesriik esitab siseriikliku karistusõiguse alusel süüdistuse autoriõigusega kaitstud teoste koopiatega loata kauplemisele kaasaaitamises juhul, kui selliste teoste koopiaid on asjaomase liikmesriigi territooriumil levitatud konkreetselt sellele üldsusele suunatud müügitehingute raames, mis on sõlmitud muus liikmesriigis, kus need teosed ei ole autoriõigusega kaitstud või nende kaitset ei saa kolmandate isikute suhtes tulemuslikult jõustada.

Autoril olevast levitamisõigusest tulenev kaupade vaba liikumise piirang on õiguspärase eesmärgiga õigustatud ja proportsionaalne, kui süüdistatav on tahtlikult või vähemalt teadlikult seotud tegevustega, mis vastavad kaitstud teoste üldsusele levitamisele sellise liikmesriigi territooriumil, kus autoriõigus on täielikult kaitstud, ning rikuvad seega nende õiguste omaja ainuõigust.

(vt punktid 36 ja 37, resolutsiooni punkt 2)